CELEX: 62006TN0208
Language: el
Date: 2006-08-08 00:00:00
Title: Υπόθεση T-208/06: Προσφυγή της 8ης Αυγούστου 2006 — Quinn Barlo κ.λπ. κατά Επιτροπής

16.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 224/52
            
         Προσφυγή της 8ης Αυγούστου 2006 — Quinn Barlo κ.λπ. κατά Επιτροπής
   (Υπόθεση T-208/06)
   (2006/C 224/108)
   Γλώσσα διαδικασίας: η αγγλική
   Διάδικοι
   
      Προσφεύγουσες: Quinn Barlo Ltd (County Cavan, Ιρλανδία), Quinn Plastics NV (Geel, Βέλγιο) και Quinn Plastics GmbH (Mainz, Γερμανία) (εκπρόσωποι: W. Blau, F. Wijckmans και F. Tuytschaever, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               κυρίως, να ακυρώσει την προσβαλλόμενη απόφαση καθόσον αυτή διαπιστώνει την παράβαση από μέρους των προσφευγουσών των άρθρων 81 ΕΚ και 53 της συμφωνίας ΕΟΧ (ακύρωση των άρθρων 1 και 2 της προσβαλλομένης αποφάσεως καθόσον αφορούν τις προσφεύγουσες)·
            
         
               —
            
            
               επικουρικώς, να ακυρώσει το άρθρο 2 της προσβαλλομένης αποφάσεως καθόσον αφορά τις προσφεύγουσες·
            
         
               —
            
            
               επικουρικώς, να ακυρώσει το άρθρο 2 της προσβαλλομένης αποφάσεως καθόσον επιβάλλει στις προσφεύγουσες πρόστιμο 9 εκατομμυρίων ευρώ και να μειώσει το ποσό αυτό σύμφωνα με τους ισχυρισμούς που εκτίθενται με το δικόγραφο της προσφυγής·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζητούν την μερική ακύρωση της αποφάσεως C(2006) 2098 τελικό της Επιτροπής, της 31ης Μαΐου 2006, περί διαδικασίας εφαρμογής του άρθρου 81 CE και του άρθρου 53 της συμφωνίας EOX (υπόθεση COMP/F/38.645 — Μεθακρυλάτες), με την οποία διαπιστωνόταν η συμμετοχή τους σε σύμπραξη συνιστάμενη σε συζητήσεις επί των τιμών, στη σύναψη, την εφαρμογή και την παρακολούθηση συμφωνιών για τις τιμές, είτε με τη μορφή υπερτιμήσεων είτε, τουλάχιστον, με τη διατήρηση του ύψους των τιμών, στην ανταλλαγή πληροφοριών σχετικά με το κόστος της παροχής πρόσθετων υπηρεσιών στους πελάτες, στην ανταλλαγή σημαντικών εμπορικών πληροφοριών, πληροφοριών εμπιστευτικού χαρακτήρα σχετικά με τις αγορές και/ ή χρήσιμες στις επιχειρήσεις, καθώς και στην τακτική συμμετοχή τους σε συναντήσεις και άλλες επαφές προς διευκόλυνση της παραβάσεως.
   Προς στήριξη της προσφυγής τους, οι προσφεύγουσες προβάλλουν δύο λόγους ακυρώσεως.
   Πρώτον, οι προσφεύγουσες υποστηρίζουν ότι η προσβαλλόμενη απόφαση πάσχει καθόσον δεν αποδείχθηκε σε επαρκή βαθμό η συμμετοχή τους σε ένα ενιαίο και εναρμονισμένο σχέδιο που αντιβαίνει στους κανόνες περί ανταγωνισμού, καθώς και το ότι αυτές μετείχαν σε διαρκή παράβαση. Επίσης, ο ρόλος που διαδραμάτισαν οι εκπρόσωποι των προσφευγουσών κατά τις τέσσερις ιδιαίτερες συναντήσεις εκτιμήθηκε κατά τρόπο εσφαλμένο και, εκτός από τη διαπίστωση της παρουσίας τους στις συναντήσεις αυτές, ουδόλως αποδεικνύεται με την προσβαλλόμενη απόφαση ότι οι προσφεύγουσες μετείχαν σε πράξεις θεωρούμενες ως παράνομες.
   Δεύτερον, οι προσφεύγουσες προβάλλουν παράβαση του άρθρου 23, παράγραφος 1, του κανονισμού 1/2003, λόγω εσφαλμένης εκτιμήσεως της διάρκειας της φερομένης ως παραβάσεως, της σοβαρότητάς της και των ελαφρυντικών περιστάσεων.